NUOMONĖ 4. Mes auditavome: a) Įstaigos metines finansines ataskaitas, kurias sudaro 2016 m. gruodžio 31 d. pasibaigusių finansinių metų finansinės būklės (4) ir biudžeto vykdymo (5) ataskaitos, ir b) šiose finansinėse ataskaitose atspindimų operacijų teisėtumą ir tvarkingumą, kaip to reikalauja Sutarties dėl Europos Sąjungos veikimo (SESV) 287 straipsnis. Finansinių ataskaitų patikimumas Nuomonė dėl finansinių ataskaitų patikimumo 5. Mūsų nuomone, 2016 m. gruodžio 31 d. pasibaigusių finansinių metų Agentūros finansinėse ataskaitose Agentūros finansinė būklė 2016 m. gruodžio 31 d. bei tą dieną pasibaigusių finansinių metų operacijų ir pinigų srautų rezultatai bei grynojo turto pokyčiai visais reikšmingais aspektais yra pateikti teisingai, kaip to reikalauja jos finansinis reglamentas ir Komisijos apskaitos pareigūno priimtos apskaitos taisyklės. Jos pagrįstos tarptautiniu mastu pripažintais viešojo sektoriaus apskaitos standartais. Finansinėse ataskaitose atspindimų operacijų teisėtumas ir tvarkingumas Pajamos Nuomonė dėl finansinėse ataskaitose atspindimų pajamų teisėtumo ir tvarkingumo 6. Mūsų nuomone, 2016 m. gruodžio 31 d. pasibaigusių finansinių metų finansinėse ataskaitose atspindimos pajamos visais reikšmingais aspektais yra teisėtos ir tvarkingos. Mokėjimai Nuomonė dėl finansinėse ataskaitose atspindimų mokėjimų teisėtumo ir tvarkingumo 7. Mūsų nuomone, 2016 m. gruodžio 31 d. pasibaigusių finansinių metų finansinėse ataskaitose atspindimi mokėjimai visais reikšmingais aspektais yra teisėti ir tvarkingi. Vadovybės ir už valdymą atsakingų asmenų atsakomybė 8. Pagal SESV 310–325 straipsnius ir Agentūros finansinį reglamentą vadovybė yra atsakinga už finansinių ataskaitų parengimą ir pateikimą, laikantis tarptautiniu mastu pripažintų viešojo sektoriaus apskaitos standartų, bei už jose atspindimų operacijų teisėtumą ir tvarkingumą. Ši atsakomybė apima vidaus kontrolės priemonių nustatymą, vykdymą ir palaikymą, siekiant parengti ir pateikti finansinės būklės ataskaitas, kuriose nėra reikšmingų dėl sukčiavimo ar klaidų atsiradusių iškraipymų. Vadovybė taip pat privalo užtikrinti, kad finansinės būklės ataskaitose atspindima veikla, finansinės operacijos ir informacija atitiktų jas reglamentuojančius teisės aktus. Galutinė atsakomybė už finansinėse ataskaitose atspindimų operacijų teisėtumą ir tvarkingumą tenka Agentūros vadovybei. 9. Rengiant finansines ataskaitas, vadovybė yra atsakinga už Agentūros gebėjimo toliau užtikrinti veiklos tęstinumą vertinimą, už deramą su tęstinumu susijusių dalykų atskleidimą ir už veiklos tęstinumo prielaidos taikymą apskaitai. 10. Už valdymą atsakingi asmenys vykdo subjekto finansinės atskaitomybės proceso priežiūrą. Auditoriaus atsakomybė už finansinių ataskaitų ir atspindimų operacijų auditą 11. Mūsų tikslai yra gauti pakankamą patikinimą dėl to, ar Agentūros finansinėse ataskaitose nėra reikšmingų iškraipymų, o jose atspindimos operacijos yra teisėtos ir tvarkingos, bei, remiantis mūsų auditu, pateikti Europos Parlamentui ir Tarybai arba kitoms atitinkamoms biudžeto įvykdymą tvirtinančioms institucijoms patikinimo pareiškimą dėl finansinių ataskaitų patikimumo bei jose atspindimų operacijų teisėtumo ir tvarkingumo. Pakankamas patikinimas užtikrina aukštą patikinimo lygį, tačiau jis nėra garantija, kad auditas visuomet nustatys esamus reikšmingus iškraipymų ar neatitikties atvejus. Tokius atvejus gali nulemti sukčiavimas ar klaidos ir jie laikomi reikšmingais jei, imant atskirai ar subendrinus, galima pagrįstai tikėtis, jog jie darys įtaką naudotojų ekonominiams sprendimams, priimtiems remiantis šiomis finansinėmis ataskaitomis. 12. Atliekant auditą, taikomos procedūros, skirtos audito įrodymams apie sumas ir kitą informaciją finansinėse ataskaitose bei apie jose atspindimų operacijų teisėtumą ir tvarkingumą gauti. Procedūros pasirenkamos auditoriaus nuožiūra, taip pat remiantis dėl sukčiavimo ar klaidų atsiradusių finansinių ataskaitų reikšmingų iškraipymų ar susijusių operacijų reikšmingos neatitikties Europos Sąjungos teisiniam pagrindui rizikos vertinimu. Atliekant šiuos rizikos vertinimus, nagrinėjama ataskaitų rengimui ir jų teisingam pateikimui bei atspindimų operacijų teisėtumui ir tvarkingumui svarbios vidaus kontrolės priemonės, siekiant pagal esamas aplinkybes nustatyti tinkamas audito procedūras, bet ne siekiant pareikšti nuomonę dėl vidaus kontrolės veiksmingumo. Audito metu taip pat įvertinamas taikomų apskaitos metodų tinkamumas ir vadovybės atliktų apskaitinių įvertinimų pagrįstumas; taip pat įvertinamas bendras finansinės būklės ataskaitų pateikimas. 13. Kalbant apie pajamas, mes tikriname iš Komisijos gautą subsidiją ir vertiname Įstaigos mokesčių ir kitų pajamų surinkimo procedūras. 14. Išlaidų srityje mes nagrinėjame mokėjimų operacijas, kai išlaidos buvo padarytos, užregistruotos ir patvirtintos. Išankstiniai mokėjimai nagrinėjami tuo metu, kai lėšų gavėjas pateikia jų tinkamo panaudojimo įrodymą ir kai Agentūra sutinka su tuo įrodymu ir patvirtina išankstinį mokėjimą tais pačiais arba vėlesniais metais. 15. Rengdami šią ataskaitą ir patikinimo pareiškimą, mes atsižvelgėme į su Agentūros metinėmis finansinėmis ataskaitomis susijusį nepriklausomo išorės auditoriaus darbą, kaip nustatyta ES Finansinio reglamento 208 straipsnio 4 dalyje (6). Dalyko pabrėžimas 16. Neprieštaraudami savo nuomonei, Audito Rūmai atkreipia dėmesį į tai, kad Jungtinė Karalystė (JK) 2017 m. kovo 29 d. pranešė Europos Vadovų Tarybai apie savo sprendimą išstoti iš Europos Sąjungos. Bus deramasi dėl susitarimo, kuriame nustatoma jos išstojimo iš Sąjungos tvarka. Agentūros, kuri yra įsikūrusi Londone, negalutinės finansinės ataskaitos ir susiję aiškinamieji raštai buvo rengiami naudojantis pasirašymo dieną (2017 m. vasario 28 d.) turėta ribota informacija. 17. Atsižvelgdama į būsimuosius sprendimus dėl Agentūros įsikūrimo vietos, ji savo finansinės būklės ataskaitose kaip neapibrėžtąjį įsipareigojimą atskleidė įvertintą likusio 2017–2039 m. nuomos laikotarpio 448 milijonų eurų nuomos sumą, kadangi į nuomos sutartį neįtraukta jokia nuostata dėl pasitraukimo. Be to, neapibrėžtieji įsipareigojimai, susiję su kitomis su persikraustymu susijusiomis išlaidomis, kaip antai darbuotojų perkraustymo kartu su jų šeimomis išlaidomis, veiksmais, skirtais sumažinti galimą vidaus ir JK taikomų ekspertinių žinių netekimą ir dėl to kylančią riziką veiklos tęstinumui, vis dar turi būti nustatyti. Be to, Agentūros 2016 m. biudžetas buvo finansuotas 95 % iš farmacinių įmonių mokamų mokesčių ir 5 % – iš Europos Sąjungos fondų. Ateityje galimas Agentūros pajamų sumažėjimas dėl JK sprendimo išstoti iš ES.